b'\n_START_ARTICLE_\nRepublikken Nordossetien\xe2\x80\x93Alania\n_START_SECTION_\nNavn\n_START_PARAGRAPH_\nI Sovjetunionens sidste \xc3\xa5r blomstrede lokalnationalismen i alle de nordkaukasiske republikker. Mange osseter talte varmt for genoptagelse af navnet Alania, som f\xc3\xb8r var navnet p\xc3\xa5 et selvst\xc3\xa6ndigt kongerige, der eksisterede i omr\xc3\xa5det i Middelalderen, indtil det blev \xc3\xb8delagt under mongolernes invasion i 1238-1239. Alania var alanernes rige, der er forf\xc3\xa6dre til de nuv\xc3\xa6rende ossetere. Navnet "Alania" blev hurtigt popul\xc3\xa6rt i Ossetien, f\xc3\xb8rst som brug i diverse private selskaber, medieforetagender, forlagshuse, fodboldhold (Alania Vladikavkaz) etc, og i november 1994 blev det en del af det officielle navn: Republikken Nord-Ossetia-Alania.\n_START_SECTION_\nHistorie\n_START_PARAGRAPH_\nDe ossetiske omr\xc3\xa5der var blandt de f\xc3\xb8rste omr\xc3\xa5der i det nordlige Kaukasus, der kom under russisk styre i 1774, og hovedstaden, Vladikavkaz, var den f\xc3\xb8rste russiske milit\xc3\xa6re forpost i regionen. I 1806 var omr\xc3\xa5det helt under russisk kontrol. I sovjettiden blev omr\xc3\xa5dets status \xc3\xa6ndret flere gange (i 1921, 1924 og 1936), men de havde nogen grad af selvstyre._NEWLINE_Opl\xc3\xb8sningen af Sovjetunionen b\xc3\xb8d p\xc3\xa5 s\xc3\xa6rlige problemer for den ossetiske befolkning, der var delt i Nordossetien, som var en del af den russiske sovjetrepublik, og Sydossetien, der var en del af den georgiske sovjetrepublik. Da Georgien opn\xc3\xa5ede selvst\xc3\xa6ndighed i 1991 oph\xc3\xa6vedes selvstyret i Sydossetien, og en stor del af befolkningen flygtede over gr\xc3\xa6nsen til Nordossetien. Omkring 100.000 sydossetere blev genbosat i Nordossetien, hvilket f\xc3\xb8rte til sammenst\xc3\xb8d med den overvejende ingusjetiske befolkning i Prigorodny-distriktet._NEWLINE_Historisk tilh\xc3\xb8rte den del af Prigorodny-distriktet, der ligger p\xc3\xa5 Terek-flodens h\xc3\xb8jre bred, Ingusjetien, men omr\xc3\xa5det blev givet til Nordossetien efter at Stalin i 1944 havde deporteret ingusjeterne til Centralasien. Selvom de efter en tid fik lov til at vende tilbage, blev territoriet aldrig givet tilbage til Ingusjetien, hvilket har f\xc3\xb8rt til betragtelige sp\xc3\xa6ndinger i regionen. Den massive tilgang af ossetiske flygtinge fra Sydossetien fik den gamle konflikt med ingusjeterne til at blusse op, og mange ingusjetere flygtede til Ingusjetien. Konflikten mellem de to republikker er stadig ul\xc3\xb8st._NEWLINE_Nordossetien er i dag en af de republikker i Rusland med den st\xc3\xb8rste andel af internt fordrevne._NEWLINE_Nordossetien har ogs\xc3\xa5 flygtninge fra en anden naborepublik, Tjetjenien, og konflikten d\xc3\xa9r har ogs\xc3\xa5 lejlighedsvist haft udl\xc3\xb8bere til Nordossetien. Det blodigste tilf\xc3\xa6lde var i september 2004, da hundredvis af skoleb\xc3\xb8rn og andre blev dr\xc3\xa6bt ved en gidseltagning p\xc3\xa5 en skole i Beslan.\n_START_SECTION_\nGeografi\n_START_PARAGRAPH_\nNordossetien-Alania ligger umiddelbart nord for store Kaukasus. Det sp\xc3\xa6nder fra bjergene i Kaukasus\' hovedk\xc3\xa6de til lavlandet omkring Terek, der er den st\xc3\xb8rste flod i landet. Ardon, en biflod til Terek, har sit fulde l\xc3\xb8b i republikken. Terek udspringer p\xc3\xa5 skr\xc3\xa5ningerne af bjerget Kazbek, der ligger i det syd\xc3\xb8stlige hj\xc3\xb8rne af Nordossetien p\xc3\xa5 gr\xc3\xa6nsen til Georgien. Republikken gr\xc3\xa6nser op til Kabardino-Balkaria (i vest), Stavropol kraj (i nord), samt Ingusjetien og Tjetjenien (i \xc3\xb8st). I syd er republikken adskilt fra nabolandet Georgien og udbryderregionen Sydossetien af Kaukasus\' vigtigste h\xc3\xb8jderyg. Nordossetiens samlede areal er p\xc3\xa5 7.987 km\xc2\xb2 hvoraf ca. 4.000 km\xc2\xb2 er bjerge.\n_START_SECTION_\nBjerge\n_START_PARAGRAPH_\nAlle bjergene i republikken er en del af Kaukasus. Kazbek er med sine 5.033\xc2\xa0m det h\xc3\xb8jeste og Dzhimara p\xc3\xa5 4.780\xc2\xa0m det n\xc3\xa6sth\xc3\xb8jeste.\n_START_SECTION_\nVegetation og dyreliv\n_START_PARAGRAPH_\nDe sydlige dele af landet er pr\xc3\xa6get af Store Kaukasus, hvis skr\xc3\xa5ninger er domineret af alpine sten og gletsjeromr\xc3\xa5der med alpine enge og bjergskove l\xc3\xa6ngere nede. I den nordlige del af landet ligger den frugtbare stepperegion i lavlandet omkring Terek, hvor landbruget dominerer. Blandt de store dyr i den sydlige del af landet i det centrale Kaukasus kan n\xc3\xa6vnes gemse og \xc3\xb8stkaukasisk tur. I skovene lever kronhjort, r\xc3\xa5dyr og vildsvin. De store rovdyr i Kaukasus-regionen er ulve, brun bj\xc3\xb8rne og losser. Derudover strejfer enkelte leoparder om i regionen. Severo-Osetinsky naturreservatet findes en lille population af visenten, der er blevet genudsat.\n_START_SECTION_\nNaturressourcer\n_START_PARAGRAPH_\nNordossetiens naturressourcer omfatter bl.a. mineralerne: kobber, s\xc3\xb8lv og zink, t\xc3\xb8mmer, vandkraft og uudnyttede reserver af olie og gas.\n_START_SECTION_\nKlima\n_START_PARAGRAPH_\nKlimaet er moderat kontinentalt. Den gennemsnitlige temperatur i januar er -5\xc2\xa0\xc2\xb0C, i juli +24\xc2\xa0\xc2\xb0C. Den gennemsnitlige \xc3\xa5rlige nedb\xc3\xb8r er 400-700 mm i lavlandet og over 1.000 mm i bjergene.\n_START_SECTION_\nByer\n_START_PARAGRAPH_\nN\xc3\xa6sten halvdelen af Nordossetiens indbyggere bor i hovedstaden Vladikavkaz.\n_START_SECTION_\n\xc3\x98konomi\n_START_PARAGRAPH_\nP\xc3\xa5 trods af de \xc3\xb8konomiske byrder som et betragteligt antal flygtninge uundg\xc3\xa5eligt medf\xc3\xb8rer, er Nordossetien den mest velst\xc3\xa5ende republik i Nordkaukasus. Det er den mest urbaniserede og industrialiserede, med fabrikker som producerer metaller (bly, zink, wolfram, mm.), elektronik, kemikalier og f\xc3\xb8devarer._NEWLINE_Naturressourcerne omfatter mineraler, t\xc3\xb8mmer, vandkraft, olie og naturgas._NEWLINE_Det lokale landbrug er hovedsageligt husdyrbrug, s\xc3\xa6rligt f\xc3\xa5r og geder, og dyrkning af korn, frugt og bomuld.\n_START_SECTION_\nDemografi\n_START_PARAGRAPH_\nSt\xc3\xb8rstedelen af befolkningen betragter sig selv som ossetere. De fremherskende sprog er ossetisk og russisk. De best\xc3\xa5r af to forskellige grupper, det muslimske mindretal og det kristne flertal. Russere og ingusjetere er betydelige minoriteter. Armeniere, georgiere og kumyker er mindre etniske grupper. Antallet af slaver, tyskere og gr\xc3\xa6kere er faldende - mens etniske grupper fra det nordlige Kaukasus er fortsat generelt omkring ligeligt repr\xc3\xa6senteret._NEWLINE_If\xc3\xb8lge en folket\xc3\xa6lling i 2010 udg\xc3\xb8r ossetere 65,1% af republikkens befolkning. Andre grupper indbefatter russere (20,8%), ingusjetere (4,0%), armenere (2,3%), kumyker (2,3%), georgere (1,3%), ukrainere (0,4%), tjetjenere (0,3%).\n_START_SECTION_\nKultur\n_START_PARAGRAPH_\nDen ossetiske forfatter, Arsen Kotsojev er f\xc3\xb8dt den 15. januar 1872 i Gisel, der ligger i Nordossetien. Han regnes blandt de skribenter, der har skabt den skrevne, ossetiske litteratur fra bunden, og hans produktion (journalistik, essays, noveller og digte) har v\xc3\xa6ret norms\xc3\xa6ttende for yngre forfattere.'